Europos Parlamento rezoliucija dėl ES, Kinijos ir Taivano santykių ir saugumo Tolimuosiuose Rytuose



Oficialusis leidinys 157 E , 06/07/2006 p. 0471 - 0473



P6_TA(2005)0297 Europos Sąjungos, Kinijos ir Taivano santykiai ir saugumas Tolimuosiuose Rytuose Europos Parlamento rezoliucija dėl ES, Kinijos ir Taivano santykių ir saugumo Tolimuosiuose Rytuose Europos Parlamentas, - atsižvelgdamas į savo 2005 m. balandžio 14 d. rezoliuciją dėl Tarybos metinio pranešimo Europos Parlamentui dėl BUSP svarbiausių aspektų ir pagrindinių pasirinkimų, įskaitant finansines pasekmes bendrajam Europos Bendrijų biudžetui (2003) [1], - atsižvelgdamas į savo 2005 m. balandžio 28 d. rezoliuciją dėl metinio pranešimo apie žmogaus teises pasaulyje 2004 m. ir ES politiką šiuo klausimu [2], - atsižvelgdamas į Komisijos komunikatą "Europa ir Azija: strateginis glaudesnės partnerystės pagrindas" (KOM(2001)0469 galutinis), - atsižvelgdamas į savo 2000 m. balandžio 13 d. rezoliuciją dėl Taivano [3], - atsižvelgdamas į Darbo tvarkos taisyklių 103 straipsnio 4 dalį, A. kadangi Kinijos ir Taivano santykiai toliau prastėja dėl grėsmės, kurią Kinija neseniai sukėlė Taivanui, ir besitęsiančio šimtų raketų dislokavimo pietinėje Kinijos provincijoje priešais Taivaną, B. kadangi kilo Japonijos ir Kinijos santykių įtampa - ją sukėlė kinų protestas prieš japonų interesus bei raginimai boikotuoti japonų produkciją, C. pakartoja, kad Taivanas pastaraisiais metais pareiškė savo norą finansiškai ir techniškai prisidėti prie tarptautinės paramos ir PSO vykdomos veiklos sveikatos sferoje, D. kadangi 2004 m. spalio 7- 9 d. Hanojuje įvykęs V-asis Azijos ir Europos susitikimas - V-asis ASEM susitikimas - ir 2005 m. gegužės 6- 7 d. Kiote įvykęs ASEM šalių užsienio ministrų septintasis susitikimas suteikė vilties, kad ASEM procesas labiau sustiprės visais lygmenimis, įskaitant Azijos ir Europos parlamentinę partnerystę, siekiant puoselėti taiką ir stabilumą Tolimuosiuose Rytuose, E. pabrėžia, kad klestint Europos ir Tolimųjų Rytų ekonominiams ir prekybos santykiams taika ir saugumas regione tampa vis svarbesni ES, 1. apgailestauja dėl įtampos įvairiose Tolimųjų Rytų šalyse ir išreiškia savo norą prisidėti prie visų pastangų remti taiką ir saugumą Tolimuosiuose Rytuose; 2. pabrėžia pagrindinius daugiapartinės demokratijos, teisinės valstybės principus ir visuotinių žmogaus teisių laikymąsi kaip sąlygas, būtinas sukurti ilgalaikę taiką ir stabilumą Tolimuosiuose Rytuose; 3. ragina Kiniją ir Taivaną sukurti abipusį pasitikėjimą ir pagarbą bei ieškoti bendros pozicijos pamiršus skirtumus, sudaryti sąlygas būtinam politiniam pagrindui taikiai ir tvirtai vystyti santykius abipus sąsiaurio ir atnaujinti dialogą dėl šių santykių, stiprinti ekonominius mainus ir bendradarbiavimą, ypač toliau plėtojant "tris tiesioginius kelius" per Taivano sąsiaurį (paštą, transportą ir prekybą); 4. pabrėžia, kad bet koks Kinijos ir Taivano susitarimas gali būti pasiektas tik esant abiems pusėms priimtinam pagrindui; išreiškia savo požiūrį, kad santykių abipus sąsiaurio ateitis priklausys nuo abiejų pusių noro rodyti lankstumą; remia Taivano pasiekimus kuriant visavertę demokratinę sistemą, socialinį pliuralizmą, pagarbą žmogaus teisėms ir teisinę valstybę ir laikosi nuomonės, kad reikia gerbti 23 milijonų Taivano žmonių valią ir pastangas, jei pasiseks, taikiai pasiekti dviejų šalių klausimo sprendimą; 5. prieštarauja neatsiskyrimo įstatymui, kadangi jis neatitinka tarptautinės teisės nuostatų ir negali padėti įgyvendinti šiuo įstatymu siekiamo tikslo - taikaus šalies suvienijimo; taigi todėl šis įstatymas kelia pavojų trapiai saugumo pusiausvyrai Tolimuosiuose Rytuose; 6. primygtinai rekomenduoja Tarybai ir Komisijai nepanaikinti ginklų embargo, kol nebus padaryta didesnės pažangos žmogaus teisių klausimais Kinijoje ir palaikant santykius abipus sąsiaurio ir kol ES priims teisiškai įpareigojantį Ginklų prekybos elgesio kodeksą; 7. ragina Kiniją palaipsniui įgyvendinti visuotines žmogaus teises ir ypač nedelsiant ratifikuoti Tarptautinį pilietinių ir politinių teisių paktą; 8. džiaugiasi nuo 2005 m. birželio 30 d. iki liepos 1 d. Berne, Šveicarijoje, pirmosios ketvirtojo raundo sesijos Kinijos ir Tibeto dialogo metu vykusių derybų išvadomis ir ragina derybas tęsti; 9. ragina geriau atstovauti Taivanui tarptautinėse organizacijose ir pakartotinai ragina Komisiją ir valstybes nares remti Taivano pareiškimą gauti stebėtojo statusą Pasaulio sveikatos organizacijoje; 10. yra itin susirūpinęs dėl to, kad 2005 m. vasario 10 d. Šiaurės Korėja paskelbė turinti branduolinių ginklų ir neribotam laikui nutraukė savo dalyvavimą šešiašalėse derybose dėl jos branduolinės programos; 11. primygtinai ragina Šiaurės Korėją vėl prisijungti prie Branduolinio ginklo neplatinimo sutarties, atšaukti savo sprendimą pasitraukti iš šešiašalių derybų ir leisti jas atnaujinti, kad būtų galima rasti taikų Korėjos pusiasalio krizės sprendimo būdą; 12. ragina Tarybą ir Komisiją pasiūlyti finansinę paramą mazuto tiekimui Šiaurės Korėjos svarbiausiems energijos poreikiams patenkinti, svarstant patvirtintą Yongbyono jėgainės sustabdymą; pritaria tam, kad ES įeitų į Korėjos pusiasalio energetikos plėtros organizaciją (KEDO); apgailestauja, kad buvo užblokuotas pakartotinis Charleso Kartmano pakartotinis paskyrimas KEDO vadovu; ragina Komisiją ir Tarybą imtis reikiamų veiksmų, kad ES ateityje galėtų dalyvauti šešiašalėse derybose; 13. ragina Japonijos, Kinijos ir Korėjos pusiasalio vyriausybes nutraukti visus priešiškus veiksmus vienai kitos atžvilgiu, palengvinti tautų dialogą siekiant bendro istorijos supratimo oficialiu ir neoficialiu lygmeniu ir pasiekti galutinį jų vyriausybių ir žmonių susitaikymą, kuris yra svarbus taikos ir stabilumo Tolimuosiuose Rytuose pagrindas; 14. pažymi, kad Japonijos noras peržiūrėti savo konstituciją, parengtą po Antrojo pasaulinio karo, yra suprantamas, ir pabrėžia simbolinę svarbą išlaikyti įsipareigojimą nesiimti agresyvių karinių veiksmų; 15. ragina visas Tolimųjų Rytų šalis siekti dvišalių susitarimų sprendžiant užsitęsusius teritorinius ginčus regionuose, ypač šiuos: a) šiaurinių teritorijų, kurios buvo okupuotos Tarybų Sąjungos Antrojo pasaulinio karo pabaigoje ir šiuo metu yra okupuotos Rusijos, gražinimą Japonijai; b) Pietų Korėjos ir Japonijos ginčą dėl Dokdo ir Takeshima salų priklausymo klausimo; c) Japonijos ir Taivano ginčą dėl Senkaku-Daioyutai priklausymo klausimo; 16. ragina visas Tolimųjų Rytų šalis praėjus šešiasdešimčiai metų po Antrojo pasaulinio karo siekti tarpusavio santarvės ir sukurti tarpusavio sutarimo ir bendradarbiavimo sistemą, kad būtų užtikrinta ilgalaikė taika ir stabilumas Tolimuosiuose Rytuose, ir skelbia esąs pasiryžęs remti šias pastangas; 17. paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams, Jungtinių Tautų Generaliniam Sekretoriui ir šioje rezoliucijoje minimų šalių vyriausybėms bei parlamentams. [1] Priimti tekstai, P6_TA(2005)0132. [2] Priimti tekstai, P6_TA(2005)0150. [3] OL C 40, 2001 2 7, p. 428. --------------------------------------------------